Winnipeg Jetsin suomalaissensaatio kuritti Coloradoa 3 (1+2) tehopisteellä.

Jetsin Patrik Laine kasvatti taas muhkeaa maalitiliään.

Laine saalisti 3 (1+2) tehopistettä Coloradoa vastaan.

Laine naureskeli tekevänsä hyvästä paikasta maalin 99 kertaa sadasta.

(Video: Jets TV)

Jetsin Patrik Laine laukoi kauden 18:nnen maalinsa Colorado Avalanchea vastaan.

Vähän ennen toisen erän puoliväliä Laine tykitti vastustamattomasti kiekon ohi Avalanchen maalilla torjuneen Calvin Pickardin.

Mark Scheifele ja Laine pääsivät ylivoimahyökkäykseen kahdella yhtä vastaan. Scheifele syötti ja Laine laukoi suoraan syötöstä lukemiksi 1-0.

- Tuollaisesta paikasta laitan kiekon maaliin 99 kertaa sadasta. Kerran menee maila poikki, itseluottamusta uhkuva Laine naureskeli.

- Se oli aika hyvä tontti. Tuollaisesta onkin pakko saada kiekko pussiin, Laine sanoi Iltalehdelle.

Laine tiesi heti ylivoimahyökkäyksen alussa, mitä tulee tapahtumaan.

- Mark on hyvä syöttämään. Tiesin, että hän syöttää minulle, joten minun piti vain olla valmiina. Siitä oli helppo tehdä maali, Laine sanoi.

Kolme tehopistettä kerännyt Patrik Laine uhkui tervettä itseluottamusta Colorado-voiton jälkeen. AOP

Voittomaali meni

Jets johti ottelua jo 3-0, mutta Avalanche pilasi Connor Hellebyuckin nollapelin 2.01 ennen varsinaisen peliajan loppua pelatessaan kuudella neljää vastaan.

Jarome Iginlan 3-1-maali oli sikäli harmittava, että sen takia Laineen 1-0 ei jäänyt ottelun voittomaaliksi. Laine olisi kauden neljännellä voittomaalillaan noussut NHL:n voittomaalitilastossa viidenneksi.

- Ei se haittaa, saatiin voittomaali jollekin muulle. Voitto on aina voitto. Meidän pitää raapia kaikki pisteet mitä voimme saada, että pysymme mukana taistelussa pudotuspelipaikasta, Laine sanoi.

Laine saalisti syöttöpisteet molempiin Nikolaj Ehlersin osumiin. Kolmen tehopisteen iltapäivä nosti Laineen tämän kauden tehot lukemiin 18+11=29.